O hloka lehae mme o futsanehile?

O teng kelellong ya Modimo …

Ha wena, jwalo ka diketekete tsa ba bang naheng ya rona, o phela mebileng mme o lahlehetswe ke seriti sa hao le ho itlhompha, Bibele e o netefaletsa hore Modimo o a o rata mme o a o tsotella.

Tshepiso ya Modimo:

Ha a ka ke a ahlola

ho ya ka tshobotsi,

kapa a etsa qeto

ho ya ka tsa bo-fuufu;

empa mafutsana

o tla a ahlolela ka toka,

ba ikokobeditseng ba naha ena

a ba sebeletse ka toka.

Esaya 11:3b-4a

Ke tla boka Morena

ka lentswe le phefa,

ke mo rorise ke le hara matshwele;

hobane o eme ka hlakoreng le letona

hlakoreng le letona la mofutsana,

hore a tle a mo pholose

ho ba mo ahlolang.

Dipesalema 109:30-31

Jesu o ntjhafatsa seriti sa ba bolaetsehang

“Ho lehlohonolo

lona mafutsana,

hobane Mmuso wa Modimo

ke wa lona.

Ho lehlohonolo

lona ba lapileng jwale,

hobane le tla kgoriswa.

Ho lehlohonolo

lona ba llang jwale,

hobane le tla tsheha.”

Luka 6:20b-21

Jesu o ile a tshwana le e mong wa mafutsana

Le tseba kamoo Morena wa rona Jesu Kreste a bileng mohau kateng; leha e ne e le morui, o ile a iketsa mofutsana ka baka la lona, hore ka bofutsana ba hae le tle le be barui.

2 Bakorinthe 8:9

Ha Modimo a le lehlakoreng la rona re ka bua ka boitshepo:

Masapo a ka wohle a tla re:

“Morena, ke mang ya kang wena,

wena molopolli wa mohlophehi

ho ya mo fetang ka matla,

le wa mohlophehi le mofutsana,

ho ya mo tlatlapang?”

Dipesalema 35:10

“Mafutsana le bahloki

ba batla metsi,

empa metsi ha ba a fumane,

maleme a bona

a omeletse ke lenyora.

Empa nna Morena, ke tla ba araba,

nna Modimo wa Iseraele,

nke ke ka ba furalla.”

Esaya 41:17

Jesu o hopola mafutsana le ba hlokang mahae ka thapelo:

“O re fe kajeno bohobe ba rona

ba tsatsi le leng le le leng.”

Matheu 6:11

*Ditemana tsa Bibele di nkilwe Bibeleng ya Sesotho ya 1989.

E phatlaladitswe le ho ajwa ke Mokgatlo wa Bibele wa Afrika Borwa.

www.biblesociety.co.za

Bibles and audio Bibles are available on the BibleSA-app